ระเบียบกรมการขนส่งทางบก ว่าด้วยการดำเนินการเกี่ยวกับสถานตรวจสภาพรถ พ.ศ. 2551

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการดำเนินการเกี่ยวกับสถานตรวจสภาพรถ
พ.ศ. ๒๕๕๑
 

ตามที่ได้มีระเบียบกรมการขนส่งทางบก
ว่าด้วยการจัดตั้งสถานตรวจสภาพรถ พ.ศ. ๒๕๔๗ ลงวันที่ ๑๙ มกราคม พ.ศ. ๒๕๔๗ ไว้แล้ว
นั้น

โดยที่เป็นการสมควรแก้ไขปรับปรุงระเบียบดังกล่าว
เพื่อให้การดำเนินการเกี่ยวกับสถานตรวจสภาพรถ อาทิ การขอรับใบอนุญาต การอนุญาต
และการต่ออายุใบอนุญาต
ตลอดจนการดำเนินการอื่นใดเกี่ยวกับการจัดตั้งสถานตรวจสภาพรถเป็นไปด้วยความเรียบร้อย
เหมาะสมและเป็นไปในแนวทางเดียวกัน กรมการขนส่งทางบกจึงกำหนดระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบกรมการขนส่งทางบก
ว่าด้วยการดำเนินการเกี่ยวกับสถานตรวจสภาพรถ พ.ศ. ๒๕๕๑

ข้อ
๒ ให้ยกเลิกระเบียบกรมการขนส่งทางบก
ว่าด้วยการจัดตั้งสถานตรวจสภาพรถ พ.ศ. ๒๕๔๗ ลงวันที่ ๑๙ มกราคม พ.ศ. ๒๕๔๗

ข้อ
๓[๑] ระเบียบนี้ ให้ใช้บังคับเมื่อพ้นกำหนดเก้าสิบวันนับแต่วันที่ประกาศในราชกิจจานุเบกษา

ข้อ
๔ ให้รองอธิบดีกรมการขนส่งทางบก
(ฝ่ายวิชาการ) รักษาการตามระเบียบนี้

ข้อ
๕ ในระเบียบนี้
ใบอนุญาต หมายความว่า
ใบอนุญาตจัดตั้งสถานตรวจสภาพรถ
ผู้ได้รับใบอนุญาต หมายความว่า
ผู้ได้รับใบอนุญาตจัดตั้งสถานตรวจสภาพรถ

หมวด ๑
บททั่วไป
 

ข้อ
๖ การยื่นคำขอใด ๆ ตามระเบียบนี้
ให้ยื่น ณ ที่ทำการ ดังต่อไปนี้
(๑) สถานตรวจสภาพรถที่ตั้งอยู่ในเขตกรุงเทพมหานคร ให้ยื่น ณ
สำนักวิศวกรรมและความปลอดภัย กรมการขนส่งทางบก
(๒) สถานตรวจสภาพรถที่ตั้งอยู่ในเขตจังหวัดอื่น ให้ยื่น ณ
สำนักงานขนส่งจังหวัดที่สถานตรวจสภาพรถนั้นตั้งอยู่ หรือ ณ
สำนักวิศวกรรมและความปลอดภัย กรมการขนส่งทางบก ก็ได้

ข้อ
๗ ค่าธรรมเนียมคำขอตามระเบียบนี้
ให้จัดเก็บ ณ ที่ทำการที่รับคำขอ
ค่าธรรมเนียมใบอนุญาต
การต่ออายุใบอนุญาต และใบแทนใบอนุญาต ให้จัดเก็บ ณ ที่ทำการที่ออกใบอนุญาตหรือใบแทนใบอนุญาต

ข้อ
๘
คำสั่งไม่อนุญาตให้ผู้ยื่นคำขอดำเนินการใด ๆ ตามระเบียบนี้
ต้องกระทำเป็นหนังสือระบุข้อเท็จจริงอันเป็นสาระสำคัญ ข้อกฎหมายที่อ้างอิง
ข้อพิจารณาและข้อสนับสนุนพร้อมพยานหลักฐานในการใช้ดุลพินิจ ตลอดจนสิทธิในการอุทธรณ์โต้แย้งคำสั่งให้ชัดเจนครบถ้วนด้วย

หมวด ๒
การขออนุญาตจัดตั้งสถานตรวจสภาพรถ
 

ข้อ
๙
ผู้ใดประสงค์จะจัดตั้งสถานตรวจสภาพรถ
ให้ยื่นคำขอตามแบบที่กรมการขนส่งทางบกกำหนด พร้อมด้วยหลักฐาน ดังต่อไปนี้
(๑) บุคคลธรรมดา
(ก) ภาพถ่ายบัตรประจำตัวประชาชน หรือภาพถ่ายใบสำคัญประจำตัวคนต่างด้าว
(ข) ภาพถ่ายสำเนาทะเบียนบ้าน
(ค) แผนที่แสดงที่ตั้งสถานตรวจสภาพรถ
แผนผังสิ่งปลูกสร้างภายในบริเวณสถานตรวจสภาพรถ
(ง) แบบ ขนาด และรายละเอียดของเครื่องตรวจสภาพรถ
(๒) ห้างหุ้นส่วนสามัญ
(ก) รายชื่อผู้เป็นหุ้นส่วนทุกคน
(ข) ภาพถ่ายบัตรประจำตัวประชาชนหรือภาพถ่ายใบสำคัญประจำตัวคนต่างด้าวของผู้เป็นหุ้นส่วนทุกคน
(ค) ภาพถ่ายสำเนาทะเบียนบ้านของผู้เป็นหุ้นส่วนทุกคน
(ง) แผนที่แสดงที่ตั้งสถานตรวจสภาพรถ
แผนผังสิ่งปลูกสร้างภายในบริเวณสถานตรวจสภาพรถ
(จ) แบบ ขนาดและรายละเอียดของเครื่องตรวจสภาพรถ
(๓) ห้างหุ้นส่วนสามัญจดทะเบียน หรือห้างหุ้นส่วนจำกัด
(ก) หนังสือรับรองการจดทะเบียนห้างหุ้นส่วนที่นายทะเบียนออกให้ไม่เกิน ๖
เดือน
(ข) รายชื่อและสัญชาติของผู้เป็นหุ้นส่วนทุกคน
(ค) แผนที่แสดงที่ตั้งสถานตรวจสภาพรถ
แผนผังสิ่งปลูกสร้างภายในบริเวณสถานตรวจสภาพรถ
(ง) แบบ ขนาดและรายละเอียดของเครื่องตรวจสภาพรถ
(๔) บริษัทจำกัด หรือบริษัทมหาชนจำกัด
(ก) หนังสือรับรองการจดทะเบียนบริษัทที่นายทะเบียนออกให้ไม่เกิน ๖ เดือน
(ข) รายชื่อกรรมการบริษัททุกคน
(ค) ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าวของกรรมการผู้มีอำนาจลงนามผูกพันบริษัท
(ง) ภาพถ่ายสำเนาทะเบียนบ้านของกรรมการผู้มีอำนาจลงนามผูกพันบริษัท
(จ) สำเนาหนังสือบริคณห์สนธิและข้อบังคับฉบับตีพิมพ์
(ฉ) แผนที่แสดงที่ตั้งสถานตรวจสภาพรถ
แผนผังสิ่งปลูกสร้างภายในบริเวณสถานตรวจสภาพรถ
(ช) แบบ ขนาดและรายละเอียดของเครื่องตรวจสภาพรถ

ข้อ
๑๐
เมื่อได้รับคำขอและเอกสารหลักฐานตามข้อ ๙ แล้ว ให้ดำเนินการ ดังนี้
(๑) ตรวจสอบคำขอและเอกสารหลักฐาน โดยพิจารณาเบื้องต้นเกี่ยวกับความถูกต้อง
ครบถ้วนของแผนที่แสดงสถานที่ตั้ง แบบอาคาร แผนผังสิ่งปลูกสร้างภายในสถานตรวจสภาพรถ
แบบ ขนาดและรายละเอียดของเครื่องตรวจสภาพรถ
รวมทั้งอุปกรณ์หรือสิ่งอำนวยความสะดวกในการตรวจสภาพรถ
(๒) ตรวจสอบสถานที่ตั้งสถานตรวจสภาพรถ อาคารสถานตรวจสภาพรถ (ถ้ามี)
และเครื่องตรวจสภาพรถ รวมทั้งอุปกรณ์หรือสิ่งอำนวยความสะดวกในการตรวจสภาพรถ
(ถ้ามี) พร้อมทั้งถ่ายภาพสิ่งที่ตรวจสอบไว้ด้วยตามความจำเป็น
(๓) ในกรณีผู้ยื่นคำขอยังไม่มีอาคารสถานตรวจสภาพรถ เครื่องตรวจสภาพรถ
รวมทั้งอุปกรณ์หรือสิ่งอำนวยความสะดวกในการตรวจสภาพรถ
หรือมีแต่ยังไม่ครบถ้วนถูกต้อง ให้รวบรวมข้อมูลผลการพิจารณานำเสนอนายทะเบียนกลาง
หรือขนส่งจังหวัด สำหรับการขอจัดตั้งสถานตรวจสภาพรถในเขตกรุงเทพมหานครหรือในเขตจังหวัดอื่น
แล้วแต่กรณี เพื่อพิจารณาอนุญาตในหลักการ
และให้แจ้งผลการพิจารณาเป็นหนังสือให้ผู้ยื่นคำขอทราบ
พร้อมกำหนดเงื่อนไขให้ต้องดำเนินการจัดเตรียมอาคารสถานที่ตรวจสภาพรถ
และจัดหาหรือติดตั้งเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถให้ครบถ้วน
ถูกต้อง ภายในกำหนดระยะเวลา ๑๘๐ วัน นับแต่วันที่ได้รับอนุญาต
เว้นแต่กรณีมีเหตุผลความจำเป็นที่ไม่อาจดำเนินการให้แล้วเสร็จตามกำหนดเวลา ให้พิจารณาอนุญาตให้ขยายระยะเวลาได้อีกไม่เกิน
๒ ครั้ง ๆ ละไม่เกิน ๓๐ วัน
ผู้ยื่นคำขอที่ได้ดำเนินการจัดให้มีอาคารสถานตรวจสภาพรถ
เครื่องตรวจสภาพรถ อุปกรณ์หรือสิ่งอำนวยความสะดวกในการตรวจสภาพรถครบถ้วน
ถูกต้องแล้ว ต้องแจ้งให้นายทะเบียนกลางหรือขนส่งจังหวัด แล้วแต่กรณี
ทราบภายในกำหนดเวลาที่ได้รับอนุญาตไว้
แล้วให้สำนักวิศวกรรมและความปลอดภัยหรือสำนักงานขนส่งจังหวัด แล้วแต่กรณี
ดำเนินการตาม (๒) ต่อไป
หากผู้ยื่นคำขอไม่สามารถดำเนินการได้แล้วเสร็จภายในระยะเวลาที่กำหนด
ให้ถือว่าไม่ประสงค์จะขออนุญาตจัดตั้งสถานตรวจสภาพรถและให้การพิจารณาคำขอเป็นอันสิ้นสุดลง
(๔) การยื่นคำขอในเขตจังหวัดอื่น นอกจากกรุงเทพมหานคร ให้สำนักงานขนส่งจังหวัดรวบรวมและสรุปผลจากข้อมูลที่ได้ตาม
(๑) (๒) และ (๓) พร้อมความเห็นส่งให้สำนักวิศวกรรมและความปลอดภัยพิจารณา
(๕) การขอจัดตั้งสถานตรวจสภาพรถในเขตจังหวัดอื่น นอกจากกรุงเทพมหานคร
แต่ได้ยื่นคำขอที่สำนักวิศวกรรมและความปลอดภัย ให้สำนักวิศวกรรมและความปลอดภัยดำเนินการตาม
(๑) แล้วสรุปผลรวบรวมคำขอและเอกสารหลักฐานประกอบคำขอ
ส่งให้สำนักงานขนส่งจังหวัดที่ผู้ยื่นคำขอประสงค์จะจัดตั้งสถานตรวจสภาพรถเป็นผู้ดำเนินการตาม
(๒) (๓) (ถ้ามี) และ (๔) ต่อไป

ข้อ
๑๑
เมื่อสำนักวิศวกรรมและความปลอดภัยพิจารณาข้อมูลตามข้อ ๑๐ (๔)
แล้วให้นำเสนอความเห็นพร้อมเหตุผลต่อนายทะเบียนกลางเพื่อพิจารณาอนุญาต
หรือไม่อนุญาตให้จัดตั้งสถานตรวจสภาพรถ โดยให้ดำเนินการ ดังนี้
(๑) กรณีนายทะเบียนกลางเห็นว่า สมควรอนุญาตให้จัดตั้งสถานตรวจสภาพรถ
ให้สำนักวิศวกรรมและความปลอดภัยแจ้งผลการพิจารณาเป็นหนังสือให้ผู้ยื่นคำขอทราบ
พร้อมกับกำหนดให้ผู้ยื่นคำขอต้องชำระค่าธรรมเนียมใบอนุญาต ณ
สำนักวิศวกรรมและความปลอดภัย หรือสำนักงานขนส่งจังหวัด แล้วแต่กรณี
ให้แล้วเสร็จภายในระยะเวลา ๓๐ วัน นับแต่วันที่ได้รับแจ้งเป็นหนังสือ
สำหรับกรณีการขอจัดตั้งสถานตรวจสภาพรถในเขตจังหวัดอื่น
นอกจากกรุงเทพมหานคร เมื่อสำนักวิศวกรรมและความปลอดภัยมีหนังสือแจ้งผู้ยื่นคำขอทราบผลการพิจารณาอนุญาตแล้ว
ให้สำเนาหนังสือนั้นแจ้งต่อสำนักงานขนส่งจังหวัดที่จะจัดตั้งสถานตรวจสภาพรถทราบและดำเนินการรับชำระค่าธรรมเนียมใบอนุญาต
เมื่อสำนักวิศวกรรมและความปลอดภัยหรือสำนักงานขนส่งจังหวัด
แล้วแต่กรณี ได้รับชำระค่าธรรมเนียมใบอนุญาตแล้วให้ดำเนินการออกใบอนุญาต
และให้สำนักงานขนส่งจังหวัดจัดส่งสำเนาใบอนุญาตให้สำนักวิศวกรรมและความปลอดภัยทราบด้วย
การออกใบอนุญาตให้กำหนดวันเริ่มต้นของอายุใบอนุญาตตั้งแต่วันที่ได้รับชำระค่าธรรมเนียมเป็นต้นไป
ในกรณีผู้ยื่นคำขอไม่ชำระค่าธรรมเนียมใบอนุญาตตามระยะเวลาที่กำหนด
ให้ถือว่าการอนุญาตนั้นสิ้นสุดลง
(๒) กรณีนายทะเบียนกลางเห็นว่า ไม่สมควรอนุญาตให้จัดตั้งสถานตรวจสภาพรถ
ให้สำนักวิศวกรรมและความปลอดภัยแจ้งผลการพิจารณาเป็นหนังสือให้ผู้ยื่นคำขอทราบ ในกรณีการขอจัดตั้งสถานตรวจสภาพรถในเขตจังหวัดอื่น
นอกจากกรุงเทพมหานคร
เมื่อสำนักวิศวกรรมและความปลอดภัยมีหนังสือแจ้งผู้ยื่นคำขอทราบผลการพิจารณาไม่อนุญาตแล้ว
ให้สำเนาหนังสือนั้นแจ้งต่อสำนักงานขนส่งจังหวัดที่ผู้ยื่นคำขอประสงค์จะขออนุญาตจัดตั้งสถานตรวจสภาพรถทราบด้วย

หมวด ๓
การต่ออายุใบอนุญาตจัดตั้งสถานตรวจสภาพรถ
 

ข้อ
๑๒ ผู้ใดประสงค์จะขอต่ออายุใบอนุญาต
ให้ยื่นคำขอตามแบบที่กรมการขนส่งทางบกกำหนดก่อนใบอนุญาตสิ้นอายุไม่น้อยกว่า ๓๐ วัน
พร้อมด้วยสำเนาภาพถ่ายใบอนุญาต หรือใบแทนและเอกสารหลักฐานตามข้อ ๙ แล้วแต่กรณี เฉพาะส่วนที่มีการแก้ไขหรือเปลี่ยนแปลง
ในกรณีที่ผู้ขอต่ออายุใบอนุญาตเป็นนิติบุคคล
ให้ยื่นหลักฐานตามข้อ ๙ (๓) (ก) หรือ (๔) (ก) แล้วแต่กรณี เพื่อประกอบคำขอด้วย
กรณีการยื่นคำขอต่ออายุใบอนุญาตไม่เป็นไปตามระยะเวลาที่กำหนด
หากประสงค์จะดำเนินการสถานตรวจสภาพรถต่อไป ให้ยื่นคำขอรับใบอนุญาตจัดตั้งใหม่ ทั้งนี้ ให้นำความในข้อ ๙ ข้อ ๑๐ และข้อ ๑๑
มาใช้บังคับโดยอนุโลม

ข้อ
๑๓
เมื่อได้รับคำขอต่ออายุใบอนุญาตแล้ว ให้ดำเนินการ ดังนี้
(๑) ตรวจสอบความถูกต้อง ครบถ้วนของคำขอและเอกสารหลักฐานประกอบคำขอ
(๒) ตรวจสอบประวัติการดำเนินการของสถานตรวจสภาพรถ อาคาร สถานที่
เครื่องตรวจสภาพรถ อุปกรณ์หรือสิ่งอำนวยความสะดวกในการตรวจสภาพรถให้เป็นไปตามกฎ
ระเบียบว่าด้วยการนั้น
หากพบว่า
เอกสารหลักฐานประกอบคำขอ อาคารสถานที่ เครื่องตรวจสภาพรถ
อุปกรณ์หรือสิ่งอำนวยความสะดวกในการตรวจสภาพรถไม่ครบถ้วนสมบูรณ์
หรือมีความชำรุดบกพร่อง
ให้แจ้งผู้ยื่นคำขอแก้ไขปรับปรุงข้อบกพร่องให้แล้วเสร็จภายใน ๖๐ วัน
นับแต่วันที่ได้รับแจ้งเป็นหนังสือ
ในกรณีไม่สามารถแก้ไข
ปรับปรุงข้อบกพร่องให้แล้วเสร็จภายในระยะเวลาที่กำหนด ให้ถือว่าผู้นั้นไม่ประสงค์จะขอต่ออายุใบอนุญาตและให้การพิจารณาคำขอเป็นอันสิ้นสุดลง
(๓) รวบรวมและสรุปผลจากข้อมูลที่ได้ตาม (๑) และ (๒)
พร้อมความเห็นเสนอนายทะเบียนกลาง หรือขนส่งจังหวัดพิจารณา แล้วแต่กรณี
กรณีการต่ออายุใบอนุญาตในเขตจังหวัดอื่น
แต่ได้ยื่นคำขอที่สำนักวิศวกรรมและความปลอดภัย ให้สำนักวิศวกรรมและความปลอดภัยดำเนินการตาม
(๑)
แล้วแจ้งผลการตรวจสอบพร้อมส่งคำขอและเอกสารหลักฐานประกอบคำขอให้กับสำนักงานขนส่งจังหวัดที่สถานตรวจสภาพรถนั้นตั้งอยู่เพื่อดำเนินการตาม
(๒) และ (๓) ต่อไป

ข้อ
๑๔
เมื่อนายทะเบียนกลางหรือขนส่งจังหวัด แล้วแต่กรณี พิจารณาเห็นสมควรต่ออายุหรือไม่ต่ออายุใบอนุญาต
ให้แจ้งผลการพิจารณาเป็นหนังสือให้ผู้ยื่นคำขอทราบ
ให้นำความในข้อ
๑๑ (๑)
ในส่วนที่เกี่ยวกับการชำระค่าธรรมเนียมมาใช้บังคับแก่กรณีการอนุญาตให้ต่ออายุใบอนุญาตโดยอนุโลม

ข้อ
๑๕ การต่ออายุใบอนุญาต
ให้นายทะเบียนกลางหรือขนส่งจังหวัด แล้วแต่กรณี ออกใบอนุญาตตามแบบใบอนุญาตฉบับเดิม
และให้ระบุ คำว่า ต่ออายุ ไว้ที่ด้านหน้าใบอนุญาตด้วย

หมวด ๔
การออกใบแทนใบอนุญาตจัดตั้งสถานตรวจสภาพรถ
 

ข้อ
๑๖
ผู้ได้รับใบอนุญาตผู้ใดประสงค์จะขอรับใบแทนใบอนุญาตที่ชำรุด
หรือลบเลือนในสาระสำคัญ หรือสูญหาย
ให้ยื่นคำขอตามแบบของกรมการขนส่งทางบกพร้อมด้วยใบอนุญาตที่ชำรุดหรือลบเลือนในสาระสำคัญ
หรือหลักฐานการแจ้งความ หรือบันทึกถ้อยคำของผู้ได้รับใบอนุญาต ณ
ที่ทำการของนายทะเบียนที่สถานตรวจสภาพรถนั้นตั้งอยู่ แล้วแต่กรณี

ข้อ
๑๗ เมื่อตรวจสอบความถูกต้องของคำขอและเอกสารหลักฐานแล้ว
ให้ผู้ยื่นคำขอชำระค่าธรรมเนียมใบแทนใบอนุญาต
ในกรณีที่สถานตรวจสภาพรถตั้งอยู่ในเขตกรุงเทพมหานคร ให้นำเสนอนายทะเบียนกลาง
ในกรณีที่สถานตรวจสภาพรถตั้งอยู่ในเขตจังหวัดอื่น ให้นำเสนอขนส่งจังหวัด
เพื่อออกใบแทนใบอนุญาตต่อไป

ข้อ
๑๘ การออกใบแทนใบอนุญาต
ให้นายทะเบียนกลางหรือขนส่งจังหวัด แล้วแต่กรณี ออกใบอนุญาตตามแบบใบอนุญาตฉบับเดิม
และให้ระบุ คำว่า ใบแทน ไว้ที่ด้านหน้าใบอนุญาตด้วย

หมวด ๕
การดำเนินการอื่นใดเกี่ยวกับสถานตรวจสภาพรถ
 

ข้อ
๑๙ การย้ายสถานตรวจสภาพรถ
การเปลี่ยนแปลงผู้ได้รับใบอนุญาต กรณีผู้ได้รับใบอนุญาตเดิมถึงแก่ความตาย
หรือกรณีอื่นใด ให้ดำเนินการเช่นเดียวกับกรณีการขอรับใบอนุญาตใหม่
โดยให้นำหลักเกณฑ์
วิธีการและเงื่อนไขการขออนุญาตจัดตั้งสถานตรวจสภาพรถตามที่กำหนดไว้ในระเบียบนี้มาใช้บังคับโดยอนุโลม

หมวด ๖
การเลิกประกอบกิจการสถานตรวจสภาพรถ
 

ข้อ
๒๐
ในกรณีที่ผู้ได้รับใบอนุญาตประสงค์จะขอเลิกประกอบกิจการสถานตรวจสภาพรถ
ให้แจ้งเป็นหนังสือพร้อมทั้งส่งคืนใบอนุญาตต่อนายทะเบียนกลาง
หรือขนส่งจังหวัดที่เป็นผู้ออกใบอนุญาตนั้น
เมื่อนายทะเบียนกลางหรือขนส่งจังหวัด
แล้วแต่กรณี พิจารณาแล้วไม่มีเหตุขัดข้องในการขอเลิกประกอบกิจการสถานตรวจสภาพรถตามวรรคหนึ่ง
ให้มีหนังสือยกเลิกใบอนุญาตและแจ้งผลให้ผู้ยื่นคำขอทราบ
สำหรับสถานตรวจสภาพรถที่ตั้งอยู่ในเขตจังหวัดอื่น นอกจากกรุงเทพมหานคร ให้สำนักงานขนส่งจังหวัดจัดส่งสำเนาหนังสือยกเลิกใบอนุญาตให้สำนักวิศวกรรมและความปลอดภัยทราบด้วย

หมวด ๗
การสิ้นสุดของใบอนุญาตจัดตั้งสถานตรวจสภาพรถ
 

ข้อ
๒๑
ให้ใบอนุญาตจัดตั้งสถานตรวจสภาพรถสิ้นสุดลงในกรณี ดังต่อไปนี้
(๑) ผู้ได้รับใบอนุญาตถึงแก่ความตาย
(๒) ผู้ได้รับใบอนุญาตถูกศาลสั่งให้เป็นคนไร้ความสามารถ
(๓) ผู้ได้รับใบอนุญาตที่เป็นห้างหุ้นส่วนสามัญเลิกสัญญาหรือข้อตกลงการเป็นหุ้นส่วน
(๔) ผู้ได้รับใบอนุญาตที่เป็นนิติบุคคลสิ้นสภาพการเป็นนิติบุคคล
(๕)
ผู้ได้รับใบอนุญาตแจ้งขอเลิกประกอบกิจการสถานตรวจสภาพรถและได้รับอนุญาตจากนายทะเบียนกลางให้เลิกประกอบกิจการ
(๖) เมื่อนายทะเบียนกลางสั่งเพิกถอนใบอนุญาต

หมวด ๘
การควบคุม
ดูแลการดำเนินการของผู้ได้รับใบอนุญาตจัดตั้งสถานตรวจสภาพรถ
 

ข้อ
๒๒ ให้ผู้ตรวจการ
หรือพนักงานตรวจสภาพที่สังกัดส่วนกลาง
กรมการขนส่งทางบกมีอำนาจเข้าไปในสถานตรวจสภาพรถที่ตั้งอยู่ในเขตกรุงเทพมหานครและในเขตจังหวัดอื่น
และให้ผู้ตรวจการหรือพนักงานตรวจสภาพที่สังกัดส่วนภูมิภาค กรมการขนส่งทางบก
มีอำนาจเข้าไปในสถานตรวจสภาพรถที่ตั้งอยู่ในเขตจังหวัดที่รับผิดชอบ
ในระหว่างเวลาทำงานตามปกติเพื่อทราบข้อเท็จจริงและตรวจสอบบัญชีและเอกสารอื่นใดที่เกี่ยวข้องกับการดำเนินการสถานตรวจสภาพรถ
การปฏิบัติหน้าที่ตามวรรคหนึ่ง
ให้ผู้ตรวจการหรือพนักงานตรวจสภาพแสดงบัตรประจำตัวต่อผู้ซึ่งเกี่ยวข้อง


ให้ไว้ ณ วันที่ ๘
ตุลาคม พ.ศ. ๒๕๕๑
ชัยรัตน์ สงวนชื่อ
รองอธิบดี
รักษาราชการแทน
อธิบดีกรมการขนส่งทางบก




วัชศักดิ์/ผู้จัดทำ
๑๑ ธันวาคม ๒๕๕๑

โชติกานต์/ปรับปรุง
๒๘ ตุลาคม ๒๕๕๘


[๑] ราชกิจจานุเบกษา เล่ม ๑๒๕/ตอนที่ ๑๐๗ ง/หน้า ๑/๔ ธันวาคม ๒๕๕๑